Bjørgen om dopingavsløringer: – Skremt og sjokkert
Den gravide 35-åringen strålte på sponsoroppdrag på Ullevaal Stadion tirsdag ettermiddag, men på VGs spørsmål om hvordan hun reagerer på den pågående dopingskandalen, ble Bjørgen alvorlig. – Jeg har trodd at det har gått i riktig retning, så kommer en sånn sak. Da er det klart man blir både sjokkert og skuffet. Mandag la IOC-medlem og tidligere WADA-president, Dick Pound, frem resultater fra en 11 måneder lang uavhengig granskning av russisk friidrett. Funnene var oppsiktsvekkende og tegner et bilde av en svært oppfattende dopingkultur. – Vi tror ikke at Russland er det eneste landet med et dopingproblem, og vi tror ikke at friidrett er den eneste idretten med et dopingproblem, sa Pound.Det har Bjørgen fått med seg. – Blir du skeptisk eller mistenksom på noe vis? – For meg er alle rene så lenge ikke noe annet er påvist, så jeg kan ikke bruke noe tid og krefter på det.Men det er klart man blir skremt og sjokkert over det som kommer frem nå og omfanget rundt det, sier Bjørgen.Mange hadde møtt opp for å få autograf og bilde med langrennsstjernen som lanserer sin egen hanskekolleksjon i disse dager. Bjørgen tok seg god tid, snakket med de fremmøtte og signerte hansker til den store gullmedaljen. – Det går veldig bra med meg. Nå har jeg litt bedre tid enn jeg normalt har på denne tiden, sier 35-åringen i blitzregnet. Den voksende magen var pakket inn i en rose og svart jakke. Nå er det ikke lenge til hun blir mamma til en sønn. – Jeg er fortsatt i aktivitet. Det har vært mye trening og en del oppdrag for samarbeidspartnere, så jeg har hatt nok å gjøre, forklarer Bjørgen, og understreker at hun ikke har hatt tid til å kjede seg. – Og nå er det bare en måned igjen, så det går veldig greit.Til helgen sesongåpner langrennsløperne på Beitostølen. Dit har også Bjørgen tenkt seg, til tross for at hun for første gang på årevis, ikke stiller til start. – Jeg skal opp og se på jentene. Det er rart å tenke på at det er skirenn til helgen. Jeg får ikke noen følelse av det, sånn sett, men jeg gleder meg til å følge med. Så får jeg kjenne på følelsen av å stå på sidelinjen. Hun vet ikke helt hvordan helgen blir, men hun vet at det blir den siste turen før babyen kommer. Resten av rennene skal hun nemlig se fra sofaen. Nå er det mammaforberedelser som står for tur. – Jeg er omstilt på en helt annen måte nå. Det skal skje andre ting, men det kommer sikkert til å krible.
Høygravide Marit Bjørgen (35) ser på de nye dopingavsløringene som både skremmende, sjokkerende og skuffende, men hun bruker ikke energi på å mistenke tidligere konkurrenter.